 NA WYCLIFFE NYABERI WANAFUNZI wa Shule ya Sekondari ya Amabuko katika Kaunti ya Kisii, waliougua Jumatatu asubuhi baada ya kulalamikia kuumwa na tumbo na kuharisha walikula chakula kibovu, vipimo vya hospitali vimeonyesha. Kulingana na Afisa Mkuu Mtendaji wa Hospitali ya Mafunzo na Rufaa ya Kisii (KTRH) Dkt Oimeke Mariita, kati ya wanafunzi 120 waliougua, 20 waliotumwa kwao walidhihirisha dalili sawa. Walijumuisha wasichana 17 na wavulana watatu. Kulikuwa na mtahiniwa mmoja. Aidha walikuwa na umri wa kati ya miaka 14 hadi 18. “Wote walionyesha dalili sawa. Maumivu ya tumbo, choo chepesi, kichefuchefu na kutapika. Vyote hivyo vilianza baada ya chajio mnamo Jumapili jioni. Kutokana na tuliyoelezwa, wapo waliokula sukumawiki na wengine kabichi. Waliokula sukumawiki ndio walioathirika,” Dkt Mariita akasema. Aliongeza kuwa wanafunzi hao wanaendelea vizuri hadi sasa. “Kati ya 20, wanne walikuwa na shinikizo hafifu la damu. Hata hivyo, waliimarika kiafya baada ya kupewa dawa,” mkurugenzi huyo alidokeza. Mkuu huyo aliwasifu wafanyakazi wake kwa kuwashughulikia wanafunzi hao kwa kasi ili kuwapa utulivu kufikia hatua ambayo wasichana wote walikuwa wameruhusiwa kuenda nyumbani kufikia Jumanne jioni. “Hadi sasa saa kumi na moja na nusu jioni leo Jumanne, kati ya wanafunzi 20 tuliopokea, 17 wote ambao ni wasichana wameruhusiwa kuenda nyumbani. Wavulana watatu bado wako kwetu. Madaktari wameashiria kuwa wanaweza kuruhusiwa kuondoka hospitalini kesho Jumatano,” akasema Dkt Mariita. Daktari huyo alibainisha kuwa walifanya vipimo vya magonjwa yanayohusiana na dalili zilizoonyeshwa na wanafunzi hao. Maradhi hayo ni kipindupindu, homa ya matumbo (Typhoid) na maambukizi ya amoeba lakini hakuna aliyekuwa akiugua. “Tulichunguza viungo vingine kama ini, figo, damu na vyote vilikuwa sawa. Hii ina maana kwamba walifika hospitalini mapema kabla ya matatizo yoyote kutokana na upungufu wa maji mwilini na wakahudumiwa upesi,” mkuu huyo akaelezea. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  